Nordmann døde etter blind vold på kollegatur
Voldsepisoden fant sted rundt klokken 15 om ettermiddagen lørdag 7. september. To uker senere døde 49-åringen på sykehus lørdag 21. september. 49-åringen sto på trappen utenfor Radisson-hotellet der han bodde i Aalborg da en norsk 24-åring kom til stedet. Ifølge lokalavisen Varden var mannen på tur med kolleger, og var bare ute for å ta en røyk da den fremmede mannen kom til stedet og angrep ham. De to var ukjente for hverandre.- 24-åringen går bort og tar et saksespark som rammer mannen i hodet. Han falt sammen og siden har ingen hatt kontakt med ham, forteller visepolitikommisær Ole Jensen i Aalborg til Varden. Sentralvaktsjef Poul Badsberg i Nordjyllands politi sier til VG at det tilsynelatende ikke har vært noen kontakt mellom mennene i forkant. - Vitner så det som skjedde, og det er ikke tvil om hvem som er gjerningsmannen. Det har tilsynelatende ikke vært noe slagsmål, men et rent angrep. Det er simpelthen ganske umotivert, sier Badsberg.49-åringen falt i koma etter voldsepisoden. Etter en stund ble han overført fra sykehus i Danmark til Sykehuset Telemark, der han døde lørdag. Dansk politi sier til Varden at mannen vil bli obdusert for å klarlegge om sparket var dødsårsaken. Norsk politi skal ha bidratt med varsling av pårørende i saken.Politiet har sikret overvåkningsbilder av hendelsen, og både vitneutsagn og den siktede 24-åringens forklaring underbygger politiets oppfatning av hendelsesforløpet. - Han har erkjent å ha sparket og slått ham. Han var kommet til Danmark samme dag, og har vært noe beruset etter å ha drukket en del. Men han kjente ikke avdøde, sier Badsberg til VG.
49-åringen fra Telemark skulle bare ta en røyk utenfor hotellet i Aalborg, da en norsk 24-åring skal ha angrepet uprovosert.